Nia Griffith wedi cael ei phenodi yn Ysgrifennydd Cymru yr wrthblaid – Golwg360
6 Ebrill 2020 am 16:48
Mae'r Aelod Seneddol Llafur, Nia Griffith, wedi cael ei phenodi yn Ysgrifennydd Cymru yr wrthblaid.
Mae Aelod Seneddol Llanelli yn un o dri AS Llafur o Gymru yng nghabinet cysgodol arweinydd newydd y blaid Keir Starmer.
Roedd Nia Griffith wedi bod yn ysgrifennydd amddiffyn cysgodol y blaid ac yn llefarydd Cymru yr wrthblaid bedair blynedd yn ôl o dan arweiniad Jeremy Corbyn.
Mae Jo Stevens, AS Caerdydd Canolog wedi ei phenodi yn ysgrifennydd digidol, diwylliant, y cyfryngau a chwaraeon cysgodol y blaid.
A chafodd AS Torfaen Nick Thomas-Symonds ei benodi'n ysgrifennydd cartref cysgodol ddoe (dydd Sul, Ebrill 5).
Dywedodd Nia Griffith bod cael ei phenodi i gabinet cysgodol Keir Starmer yn "fraint" a'i blaenoriaeth fyddai "cefnogi Llywodraeth Cymru wrth iddi ymateb i her sylweddol pandemig y coronafeirws."